Natasha Burton, Julie Fishman, Meagan McCraryThe Little Black Book of Big Red Flags (Adams Media, a division of F + W Media, Inc., U.S.A.) Copyright © 2011 by Natasha Burton, Julie Fishman, Meagan McCraryTranslation © 2013 by Broňa DuhanováJacket design © 2013 by Emil KřižkaSlovak edition © 2013, 2013 (elektronická verzia) by NOXI s. r. o.

All rights reserved. Žiadna časť tejto knihy nesmie byť použitá ani rozmnožovaná bez písomného povolenia vlastníka autorských práv, vrátane zverejnenia na internete okrem stručných citácií uvedených v mediálnych kritikách a recenziách.

Z anglického originálu The Little Black Book of Big Red Flags preložila Broňa Duhanová. Redigovala Marína Terenová. Vydalo vydavateľstvo NOXI, s.r.o., Bratislave v roku 2013 ako svoju 51. publikáciu v elektronickej podobe.

ISBN 978-80-8111-170-9

Varovný signál

1. (frazeologický slovník) Niečo, čo upozorňuje na nebezpečenstvo.

2. (realita) Moment, keď pochopíte, že na chlapíkovi, s ktorým chodíte, „niečo nesedí“. Rozhodli ste sa však tento fakt ignorovať, lebo sa vám naozaj páči, ste zúfalo zamilovaná, zúfalo nadržaná (alebo všetko dokopy). Na tento MOMENT si spomeniete až vtedy, keď sa všetko pokašle a vyčítate si, že ste ho nepustili k vode skôr...

ÚVOD

Pocta „žabe“

Aj keď sme veľmi zaneprázdnené tvorbou sofistikovaných statusov na Facebooku (Natasha), hľadaním najlepších pouličných stánkov s rýchlym občerstvením v Los Angeles (Julie), alebo interpretáciou astrologických tabuliek (Meagan), ako všetky kamošky na svete, čo majú nad dvadsať, najčastejšie sa zhovárame o chlapoch.

Hoci sú naše osobné preferencie úplne odlišné a každá z nás sa práve nachádza v celkom odlišnej fáze vzťahu (či osamelosti)

– večná striedačka chlapov Natasha má vážny vzťah, vždy zaľúbená Meagan je single a bývalá vyznávačka jednorázoviek Julie sa vydala – v priebehu rokov nášho priateľstva sa nám podarilo nazhromaždiť dostatočné množstvo katastrofálnych historiek o vzťahoch. Príbehov o mužoch, čo naše srdcia dobili, len aby nám ich zlomili. Všetky vedú k jednej zásadnej otázke: Kam do pekla, kam sme podeli zdravý rozum?! Je až neuveriteľné, koľko bizarných týpkov prešlo našimi posteľami. A koľko varovných signálov prezentovali. A aké sme boli v určitých momentoch našich romantických vzťahov neskutočne naivné, neprezieravé alebo lepšie povedané, vyslovene hlúpe.

Pri spätnom pohľade sú však všetky naše milostné „nehody“ na smiech. Aj keď boli v danej chvíli veľmi bolestné. V konečnom dôsledku sme práve vďaka nim pochopili, akého muža určite nepotrebujeme. Nie sme jediné, čo majú za sebou riskantné vzťahy a zbierku „bývalých“ ako vystrihnutých z hororu. Rozhodli sme sa preto vytvoriť blog: The Little Black Blog of Big Red Flags – Malý čierny zoznam veľkých varovných signálov. Začali sme vlastnými historkami – a máme ich naozaj dosť. Postupne k nim čitateľky z celej Ameriky a neskôr aj zo zahraničia pridávali vlastné a blog rástol, rástol a rástol. Čoskoro začali čitateľky spolu s vlastnými zážitkami posielať aj otázky a žiadali nás o radu, ako si taký, či onaký „divný“ mužský krok vysvetliť. Pomohli nám tak vytvoriť zoznam najčastejších varovných signálov, ktoré k nám chlapíci vysielajú, našťastie obyčajne bez toho, aby o tom vedeli. Na stránkach tejto knihy nájdete celú plejádu milostných zážitkov typu „Je toto vôbec možné?“ spolu s našimi radami, ako sa z nich vysomáriť.

Vybrali sme dvesto rôznych situácií, ktoré môžu byť predzvesťou potenciálnej milostnej katastrofy. Na to, s čím dokážete žiť a čo je jednoznačné „nie!“, však musíte prísť každá sama. Kniha vznikla, aby ste lepšie pochopili, čo od vzťahu a partnera očakávate, nie s úmyslom na mužov útočiť, ani ich „potopiť“. Nie každý varovný signál znamená, že musíte zo vzťahu ihneď vycúvať (stačí, ak budete obozretné). Neopodstatnené frflanie ani osobná inklinácia k určitému druhu domácich zvierat sa medzi varovné signály nerátajú. Ak očakávate, že váš chlap bude perfektný po všetkých stránkach a naozaj nikdy vám nepolezie na nervy, na svojho princa sa načakáte. Alebo sa ho nikdy nedočkáte a skončíte ako zatrpknutá stará dievka s lacným vínom z tetrapaku, ktoré budete popíjať sama. Hoci vzťah by nemal byť kompromisným riešením a nie je dôvod, aby ste pre strach zo samoty ostávali s niekým, čo sa k vám nespráva ako si zaslúžite, niekedy nemusí byť na škodu trochu zo svojich kritérií poľaviť. Najmä, ak tým kritériám dominuje výška bankového konta alebo oddanosť určitému hudobnému štýlu, či módnemu trendu. Na druhej strane, ak sa vás muž pokúsi fyzicky napadnúť, alebo sa tým vyhráža, túto knihu nepotrebujete. Potrebujete volať na políciu! A už včera bolo neskoro. Keďže však nie sme psychologičky, rodinné terapeutky, policajné vyšetrovateľky, ani sociálne pracovníčky, ak dovolíte, varovné signály domáceho násilia a týrania prenecháme erudovanejším a nebudeme sa im venovať.

Ako s knihou narábať

Nuž, to je na vás. Čítať ju môžete, ako len chcete. Tradične od začiatku do konca, alebo skákať z kapitoly na kapitolu, podľa momentálnej potreby a objaveného varovného signálu. Každá z piatich hlavných tematických častí pozostáva zo zoznamu najčastejších signálov, aké sme zaznamenali. Niektoré osobne, iné v pošte, čo nám prišla na blog. Dodatkom jednotlivých ľúbostných historiek ( sú redakčne upravené, aby boli zrozumiteľnejšie a zachovávali anonymitu) sú pravidlá, ako sa „svetelnou signalizáciou“ riadiť, aj ako odstrániť jej najčastejšie poruchy. V knihe sa stretnete s nasledujúcimi výrazmi:

- Základné pravidlo: Sú to principiálne zásady vzťahov a sexu. Sú roztrúsené v jednotlivých kapitolách a ešte raz uvedené na záver, aby ste si vedeli zosumarizovať, či ste sa naozaj poučili.

- To má byť vtip?: Najpoburujúcejšie, najhanebnejšie a najšialenejšie príbehy, ktoré sa objavili v rubrike Dvorana slávy najväčších idiotov na našom blogu. Tematicky súvisiace kapitoly sú voľne popretkávané zážitkami, o ktoré sa jednoducho nedá nepodeliť.

- Varovné signály ako hrom: Do neba volajúce nehoráznosti. Za žiadnych okolností ich neignorujte!

- Prípadová štúdia: Záver každej tematickej časti tvorí dlhší príbeh, obsahujúci hneď niekoľko varovných signálov. Vyskúšajte si, koľko z nich dokážete identifikovať vďaka tomu, čo ste sa práve dočítali.

Nájsť muža, s ktorým zostarnete, je dlhý proces pokusov a omylov. V jeho rámci sa stretnete s najrôznejšími varovnými signálmi a rozhodne ich nebude málo. Nemusíte sa hanbiť, že ste ich hneď nepostrehli. Napokon, také sme všetky. Najmä, ak sme bláznivo zamilované. Keby to tak nebolo, nepísali by nám na blog tisíce žien a my by sme nemuseli písať túto knihu. Keby ste sa aspoň párkrát nezahodili so „žabou“, nikdy by ste neprišli na to, kto je skutočný princ. Len vďaka žabám sa naučíte, kedy sa vo vzťahu cítite mizerne a čo vás naopak robí šťastnou. Ide nám o to, aby ste v rozpoznávaní varovných signálov boli čoraz lepšie, až sa napokon celkom dokážete vyvarovať situácií, ktoré by vás mohli citovo zraniť alebo vám ublížiť. Čítajte, učte sa, smejte sa a cibrite svoje schopnosti v zaobchádzaní s opačným pohlavím, aby vás ignorovanie varovných signálov „nenakopalo do zadku“. Ak si vezmete naše rady a skúsenosti k srdcu, už vám nikto nikdy nebude môcť povedať: „Veď sme ti to vraveli...“.

1. ČASŤ

NEMYSLÍ TO S VAMI VÁŽNE

1. KAPITOLA

Nezáväzný vzťah

Takže, s niekým sa stretávate. Akurát z jeho úst nikdy nevyšlo „Chcem s tebou chodiť“, „Si moje dievča?“ a „Mám ťa rád“ už vôbec nie. Jednoducho neviete, na čom ste... alebo lepšie povedané, s kým ste. To, že s chlapíkom spávate, občas vám donesie kvetinu, oslávi s vami narodeniny a cez víkendy prespávate v jeho byte, ešte neznamená, že tvoríte oficiálny pár a že vás považuje za svoju oficiálnu priateľku. Verte nám, hovoríme z vlastných trpkých skúseností.

Základné pravidlo číslo 1: Ak si z akýchkoľvek dôvodov nie ste istá, či vás chlap považuje za svoju priateľku, s najväčšou pravdepodobnosťou vás za ňu nepovažuje.

Niektorí muži sa otázke definovania vzťahu zámerne vyhýbajú. Ak váš vzťah nie je „oficiálny“, chlapík má zelenú baliť iné baby, lebo technicky je stále single. Pravdaže, vzťah nie je nutné spečaťovať slovným prejavom. Ale z toho, ako sa k vám správa, z drobných slovných vyznaní alebo aj z neverbálnych signálov sa dá vydedukovať, na čom ste. Ak máte pocit, že medzi vami akosi „nie je jasno“, že bežné správanie sa k priateľke (pravidelné telefonáty, plány na nasledujúce dni, prípadne týždne) vo vašom vzťahu viac – menej chýba, nezaškodí položiť si (ešte lepšie priamo jemu) otázku, ako to medzi vami je... Takýto vzťah – nevzťah totiž môže trvať aj celé mesiace. A väčšina žien to toleruje – možno na základe sexistického predsudku, že s iniciatívou posunúť vzťah do akejkoľvek novej roviny vždy musí prísť muž. Alebo z obyčajnej zbabelosti a strachu, že na otázku, či je váš vzťah záväzný, chlap odpovie, že nie je. Strach z odmietnutia je celkom prirodzený. Niekedy je nevedieť znesiteľnejšie, než počuť pravdu. Ak sa dokážete ako mŕtvy chrobák tváriť dostatočne dlho, umožní vám to zotrvať v nejasnom vzťahu bez toho, aby ste z úcty k samej sebe museli niečo riešiť. Na druhej strane zmätok a pochybnosti, v ktorých existujete, vám môžu dvíhať tlak prinajmenšom rovnako ako meškajúca menštruácia. Ak by ste radšej zniesli daňovú kontrolu, než prosiť svojho žrebčeka, aby sa vyjadril, o čo mu s vami ide, možno svoju odpoveď nájdete v niektorom z nasledujúcich scenárov.

Nie ste jeho „plus jeden“.

Vychutnávate si jeden druhého a zároveň vlastnú nezávislosť. Takže keď ide na lyžovačku s partiou kamošov a nezavolá vás, zbytočne sa nevzrušujete. Potom sa však vyberie cez víkend na chatu so svojou vydatou sestrou a jej manželom, ale nezavolá vás ani tam. Začnete pochybovať, či jeho rodina a kamaráti vôbec vedia, že existujete. A vaše pochyby sú namieste. Normálni chlapi totiž svoje priateľky netaja a na začiatku vzťahu sa nimi dokonca radi chvália. Za normálnych okolností chlap chce, aby jeho okolie vedelo, že vás stretol a je mu s vami fajn. Po pár týždňoch, najviac pár mesiacoch chodenia pozývajú svoje dievčatá na obed k rodičom, na rodinné oslavy. Vo väčšine rodín sa dokonca považuje za slušnosť, aby syn či brat na rodinné stretnutia zobral aj svoju „polovičku“ (hoci ešte nemá zásnubný prsteň). Ak nie ste jeho „plus jeden“ ani na spoločenských akciách, či firemných večierkoch, je to, žiaľ, jasná indícia, že vás nepovažuje za svoju priateľku. Zrejme sa pohybujete niekde v rovine – sexuálna hračka a kamoška, s ktorou zbehne na pivko. Moment, keď vám to doklepne, síce bolí, ale na druhej strane je to skvelá príležitosť konečne sa úprimne porozprávať. Prípadne, ak sa jeho odpoveď nezhoduje s vašimi očakávaniami a ašpiráciami, najvyšší čas poslať ho k vode.

Varovný signál: „Môj chalan (niečo nad dvadsať) sa kamarátil s asi štyridsaťročnou dámou s dobrými konexiami v Hollywoode. Pravidelne ho brávala na prestížne spoločenské akcie. Bol jej „plus jeden“. Ani raz však známu nepoprosil, aby dala na VIP listinu aj mňa a reflektory slávy by sme si užívali všetci traja. Vôbec ho netrápilo, že zatiaľ čo on popíja šampus so slávnymi a bohatými, ja sedím sama doma v pyžame. Keď od známej dostal VIP lístok na koncert Justina Timberlaka a nespýtal sa, či chcem ísť aj ja, dala som mu na výber – buď idem s ním, alebo končíme.“

Má vás rád ako kamarátku.

Na rozdiel od žien si muži sex a vzťah do automatickej súvislosti nedávajú. To, že s ním spávate, z vás v jeho očiach priateľku automaticky nerobí. Pokojne vás môže považovať len za ďalšieho kamoša, čo zhodou okolností nosí podprsenku. Najmä, ak sa rada pohybujete v spoločnosti mužov a cielene sa chováte ako „chlapský pupok“, riskujete že sa k vám chlapi ako „jednému z nich“ budú aj správať. Chalan, čo je nežný v posteli, ale mimo spálne vám akurát tak podá ruku ako obchodnému partnerovi, prípadne vám uštedrí „priateľský“ buchnát do chrbta ako kumpánom z krčmy, vás neberie ako svoju priateľku, ale ako kamošku, čo mu dá... Muži sa totiž len veľmi málo odlišujú od zvierat – ak ste jeho priateľka, „označkuje“ si vás ako svoje teritórium. Váš vzťah môže byť v úplných začiatkoch a o spoločnej budúcnosti chlapík zatiaľ neuvažuje ani v rovine fantázie, a predsa dáva okoliu jasné signály, že ste „jeho“ dievča. Letmo vás v spoločnosti iných chytí za ruku, nenápadne pohladká po chrbte a v bare si pritiahne stoličku, aby k vám bol čo najbližšie. Ľahostajnosť naopak jednoznačne svedčí o tom, že nechce, aby si ostatní mysleli, že ste pár. Vám tým dáva veľmi jasne najavo, že ste iba parťáci na sex. Na začiatku vás jeho „nedobytnosť“ môže priťahovať, časom vás však zaručene začne deptať. Zvlášť, ak v jeho perinách trávite viac času, ako sa na „obyčajných“ kamarátov patrí.

Varovný signál: „Na vysokej škole som istý čas „chodila“ so spolužiakom, ktorý ma však na spoločných prednáškach zásadne ignoroval. Tváril sa, akoby sme sa poznali len zbežne, pritom sme spolu spávali už od začiatku semestra. Na konci vyučovania sme sa obyčajne všetci rozlúčili. Môj „priateľ“ sa pri odchode so všetkými spolužiakmi rozlúčil tľapnutím do dlaní, vrátane mňa

– hoci vedel, že sa so mnou neskôr večer bude milovať. Keď som mu to vytkla, povedal mi, že ho zbytočne rozptyľujem v štúdiu a dal mi kopačky ešte aj zo svojej postele...“

Flirtuje s inými ženami.

Nuž áno, niektoré ľudské jedince mužského pohlavia flirtujú s každou sukňou, čo sa okolo nich mihne, napriek tomu, že majú záväzný vzťah, alebo dokonca sú pekných pár rôčkov ženatí. Obyčajne však platí, že ani tí najnehanebnejší „opaľovači“ to nerobia priamo pred očami svojej stabilnej partnerky. Minimálne nie v stave aktívnej zamilovanosti. Nezáleží na tom, či flirt inicioval váš chlap alebo celkom cudzia ženská, nezáleží, či bola naozaj dotieravá, či ide o jeho bývalku, kamarátku, čo nevidel päť rokov, alebo hoci o vašu mladšiu sestru pod zákonom. Ak chlap priamo pred vašimi očami flirtuje s inou ženou (a pritom bezočivo predpokladá, že s ním odídete k nemu domov a „prenocujete“), buďte si istá, že o statuse jeho priateľky sa vám akurát tak sníva.

Základné pravidlo číslo 2: Ak má v statuse na Facebooku stále „single“ a nevymazal si profil na internetovej zoznamke, s najväčšou pravdepodobnosťou priateľku stále hľadá. A vy ňou očividne nie ste!

Natasha raz chodila s chlapíkom, ktorý pravidelne „špásoval“ s jej spolubývajúcou. Pýtal, sa jej, kedy mu konečne ukáže svoje „štvorky“. Vraj to myslel len tak „zo srandy“... Natasha to viacmenej tolerovala. Pohár jej trpezlivosti pretiekol až vtedy, keď jej frajer o druhej nad ránom navrhol (ležali spolu nahí v posteli – práve sa pomilovali), aby sa vrátili do Natashinho bytu – vzdialeného pol hodiny autom – lebo mu bolo ľúto spolubývajúcej, čo „chúďatko“ ostala sama doma (mala dvadsaťtri rokov). Natasha sa konečne rozčúlila a frajer začal habkať, že to spolubývajúca ide po ňom a on je len nevinná obeť ženskej bez škrupulí. Suma summarum, chlap, čo poškuľuje po prsiach iných žien a dokonca chce, aby mu ich ukázali, alebo dúfa, že si to rozdáte do trojky s vašou kamarátkou, pravdepodobne do vás nebude „až tak veľmi paf“ a rozhodne, ale rozhodne by sme ho nenazvali vaším priateľom.

Varovný signál: „Približne po mesiaci chodenia s jedným mužom (schválne hovorím mužom, lebo mal štyridsaťdva rokov), som ho pozvala na oficiálnu kolaudáciu môjho nového bytu. Po prvýkrát sa mal stretnúť s mojimi priateľmi a známymi. Prišiel, ako sa patrí, s vychladenou fľaškou dobrého bieleho vína. Práve keď som ukazovala, ako som prestavala kúpeľňu, zjavila sa moja bývalá susedka. Zároveň bývalá striptérka z Las Vegas s obrovskými umelými kozami. Od tohto momentu išiel večierok z kopca. Môj priateľ sa s kozatou striptérkou (čo stihne za jeden víkend minimálne dvoch rôznych milencov) očividne dobre poznal. Keď si podali ruky, sexuálne napätie medzi nimi by sa dalo krájať nožom. Chlapík, s ktorým som mesiac chodila na večere, do kina a samozrejme som s ním aj spávala, si ma už do konca večera ani nevšimol. Nepreháňam. Vlastne, celý večer sa nebavil s nikým iným, len so striptérkou. Boli neoddeliteľní do chvíle, keď sa striptérka zdvihla, že ide domov. Môj „priateľ“ mal zrazu súrne povinnosti a rozlúčil sa tiež...“

Stretávate sa, len keď sa to hodí jemu.

Keď každé rande iniciujete vy, zamyslite sa, či naozaj stojí o vašu spoločnosť alebo len využíva, že ste poruke, keď nemá na práci nič zaujímavejšie. Ak vám dáva často košom a vyhovára sa, že „dnes večer naozaj nemá čas“ alebo „zabudne“, že ste si urobili plány, je možné, že ste preňho len náhradné riešenie, nie prvá voľba. Chlap, čo večeru alebo drink potvrdí až dvadsať minút pred navrhovaným časom stretnutia (vy sa práve znechutená chystáte prezliecť do pyžamy a zapnúť telku), pravdepodobne do poslednej chvíle vyčkáva, čo vymyslia jeho kamoši, kolegovia, spolužiaci a spolužiačky z vysokej. Okrem toho, že sa vďaka nemu cítite celkom bezvýznamná, je takýto chlap zaručene nespoľahlivý – rád sa s vami zvezie, keď ste na koni, ale garantujeme vám, že pri prvom náznaku problému sa vyparí ako smrad. Svojou spoločnosťou vás síce znovu „poctí“, ale až keď je problém zažehnaný. Ak sa vo vašom vzťahu tento scenár opakuje až podozrivo často, buďte si istá, že takýto chlap nie je žiaden „kamarát do dažďa“. Chopil sa príležitosti, ale záväzky a zodpovednosť mu nič nehovoria. Kvalitný vzťah znamená objaviť sa, keď treba, nie keď sa to hodí! Na párty príde každý, vašej lásky je však hoden len ten, čo ostane, aj keď treba upratovať.

Varovný signál: „Mala som sa stretnúť s chalanom na koncerte. Poznali sme sa len niekoľko týždňov. Zastavila som na čerpacej stanici blízko športovej haly, kde sa koncert konal. Keď som chcela odísť z čerpacej stanice, prišla som na to, že mi odišla batéria. Auto nenaštartovalo. Najprv som volala asistenčnú službu a potom som napísala esemesku chalanovi, ktorý ma už čakal v športovej hale, aby vedel, čo sa deje a prečo meškám. Odpísal mi a spýtal sa, či pre mňa môže niečo urobiť, či má po mňa prísť. Odpísala som, že som za rohom a čakám na asistenčnú službu. Na to už neodpovedal. Pumpu medzitým zavreli, ostala som tam celkom sama a na parkovisku bola úplná tma. Na mechanikov som čakala pomerne dlho a začala som sa obávať, že na mňa zabudli. Zavolala som mu teda. Nezdvihol telefón. Asi o trištvrte hodinu prišiel van asistenčnej služby a auto mi naštartovali. Poslala som esemesku chlapíkovi, že auto beží a som na ceste. Hneď mi zavolal naspäť. Spýtala som sa ho, prečo mi pred chvíľou nebral, vyhováral sa, že telefón nepočul pre hluk v športovej hale. Ale esemesku, že ho už nepotrebujem, ako zázrakom počul. Pravdaže, stále chcel, aby som prišla na koncert, zrejme si chcel po ňom „vrznúť“. Obrátila som sa na križovatke a išla domov.“

Na rovinu povie, že nehľadá seriózny vzťah.

Pomerne často sa stáva, že muži na otázku na čom ste, alebo o čo medzi vami ide, odpovedia prejavom typu: „Nuž, vieš, predsavzal som si, že sa sústredím na štúdiá, seriózny vzťah si budem môcť dovoliť až po promócii... Teraz musím odštartovať svoju kariéru, nemám už dvadsať...“ Okej, ak vám túto informáciu prezradí na rande číslo 3, môžeme hovoriť o férovom konaní. Ak vám to povie na rande číslo 33, to už nie.

Základné pravidlo číslo 3: Ak sa chlapíka, s ktorým nejaký čas spávate, opýtate, kam váš vzťah smeruje, a on odpovie: „Nechcem, aby medzi nami bolo niečo viac, než je teraz“, na akýkoľvek záväzok z jeho strany okamžite zabudnite. Aj keby bol sex s ním naozaj skvelý.

Existujú féroví fešáci, čo vám to celé vybalia hneď, rovno v bare, kde vás opaľujú. „Hej, nie som na vzťahy!“. Akurát, vy ste buď príliš opitá, alebo príliš zaneprázdnená jeho záujmom (alebo oboje), aby ste tento „jemný“ varovný signál postrehli. Alebo rozumiete veľmi dobre, ale fandíte si, že práve vy jeho postoj zmeníte. Jedna nula, máte guráž! Len si nie sme isté, či aj zmysel pre realitu... Ak raz muž otvorene deklaruje svoj zámer ostať single, môžete si v jeho kúpeľni skladovať tampóny a každý sobotný večer v jeho náručí sledovať romantické komédie, chlapík je SINGLE! Môže sa ako váš frajer správať, môže sa tak s vami zhovárať, môže vám dokonca povedať, že vás má rád, pokiaľ vám jednoznačne nepovie, že zmenil názor, zbytočne samu seba presviedčate, že ste jeho frajerka. Tieto úprimné týpky nezaváhajú ani minútu a pri prvej sťažnosti z vašej strany vyrukujú s obranou: „Veď som ti povedal... Veď som ťa varoval... Sorry zlatko, ale nič som ti nesľuboval.“ Prijmite, prosím, naše jednohlasné odporúčanie: Nepokúšajte sa mať vzťah s chlapíkom, ktorý vám na rovinu povie, že vzťah nehľadá.

Varovný signál: „Neviem presne kedy, ale som si istá, že pomerne

skoro mi jeden z mojich kvázipriateľov povedal, že je pilotom vojenského letectva a kedykoľvek ho môžu preveliť na inú základňu. Nie je v takom postavení, aby mohol mať záväzný vzťah. Lenže ja som ho zrejme počúvala len po slovko „pilot“ alebo som na zvyšok rýchlo zabudla, keďže čoskoro sme si volávali každý večer, trávili spolu každý víkend a pomaly som začínala uňho prespávať aj cez týždeň. A potom sa mi zrazu vytratil spod radaru na celé štyri dni. Keďže je v armáde, navyše pilot, zľakla som sa, či sa mu niečo nestalo. Keď sa mi konečne ozval, konfrontovala som ho a spýtala sa, čo to malo znamenať. Očividne som povedala niečo, čo som nemala. Veľmi chladne mi oznámil, že nie som jeho priateľka a ak ho budem kontrolovať, okamžite so mnou končí. Zranilo ma to. Rovnako chladne dodal: „Povedal som ti predsa, že nechcem vzťah.“ Našťastie zapamätala som si celú vetu – od slova do slova.“

To má byť vtip?! „Sprchovali sme sa spolu. Kľakla som si a začala som ho „fajčiť“. Keď som sa postavila, chlapík sa rozhodol, že práve nastal ten najlepší moment, aby mi oznámil, že nehľadá vzťah. Pochopila som, že to bol ideálny moment, aby som sa pakovala kadeľahšie (podľa možnosti so zachovaním aspoň trochy elegancie).“

Čo z toho vyplýva?

Možno si myslíte, že ste zamilovaná, lebo už len pri myšlienke naňho vám lietajú v bruchu motýle. V skutočnosti však hojdavé pocity v žalúdku môžu byť príznaky nevoľnosti. Z neistoty – čo k vám naozaj cíti. Ak ste na rovnakej vlnovej dĺžke a obaja do celej transakcie vhupnete s rovnakými úmyslami a ambíciami, pokojne si vymieňajte telesné tekutiny nezáväzne. Ste predsa dospelá. Ale ak on nehľadá nič viac, než nezáväzný sexuálny vzťah, zatiaľ čo vy potenciálneho manžela, bez ohľadu na iskru, čo medzi vami preskočila, alebo mentálne spojenie (obyčajne si ho iba domýšľate), musíte akceptovať, že si nie ste súdení. Inak skončíte podvedená a budete sa cítiť naozaj, ale naozaj mizerne. Vzťahy totiž nie sú len o spoločnej vášni, ale oveľa viac

o spoločných očakávaniach a prioritách. Zožierať sa pochybnosťami, či objekt vášho záujmu cíti to isté, čo vy, je nepríjemné a ponižujúce. Nedefinovaný vzťah sa nikam neposúva. Inými slovami, zbytočne strácate čas. Mohli ste dať dotyčnému dávno kopačky a stretnúť chlapa, ktorý vás s hrdosťou pasuje za svoju „jedinú“. Nechceme vykrádať Carrie Bradshawovú zo Sexu v meste, ale nevieme si pomôcť: „Ak nemáte zábrany s chlapom spať, nemali by ste mať zábrany opýtať sa ho, či to s vami myslí vážne...“

Varovné signály ako hrom! Ako nás balia (skutočné frázy skutočných mužov):

- „Hej cica! Noc sa pomaly končí a ty očividne nemáš do čoho pichnúť!“

- „Od pása dolu som černoch.“

- „Ak hľadáš riadny konár na strome príťažlivosti, ja som tu najlepšia vetva.“

- „Keby si mala o dvadsať kíl menej, možno by som ťa chcel aj za frajerku.“

- „Možno tu nie som najatraktívnejší, ale som jediný, čo sa ti prihovoril.“

- „Len, aby si vedela, nemám problém robiť aj ojazdené baby...“

- „Nechcem s tebou chodiť, len si zaboriť hlavu medzi tvoje kozy.“

- „Môžem sa ti s niečím priznať? Myslím, že budeš moja manželka.“

- „Mali by sme ísť spolu domov. Baby lížem aj hodinu, ak treba...“

- „Dúfam, že o pár hodín budeš vyzerať lepšie. Pohľadaj ma potom...“

2. KAPITOLA

Správa sa k vám ako k šľapke

Žiadna žena, ani tá najväčšia posteľná divoška, si nezaslúži, aby sa k nej správali ako ku šľapke. Jednoducho sa to nepatrí! Ak sa k vám chlap, s ktorým spávate, správa ako ku kuchynskej utierke, ktorú najprv zašpiní a potom vyhodí do smetí, len čo stretne ženu, ktorú si bude dostatočne vážiť, aby ju pasoval za svoje dievča, zbaví sa vás rýchlejšie, ako si stihnete nájsť spodné nohavičky.

Uvedomte si, prosím, že väčšina mužov nemá najmenšie zábrany spať so ženou, ktorú spoznali pred piatimi minútami. Zároveň však k mnohým z nich pristupujú viac ako k sexuálnemu objektu, než ako k osobe, čo predstavia mame. Jedna dáma, čo prispela na náš blog, sa zoznámila s mužom, ktorý sa jej bez zábran priznal, že spal s viac ako stopäťdesiatimi ženami. Keď sa mu naša prispievateľka pochválila, že doteraz mala osem milencov, chlapík sa zhrozil a nazval ju „sexuálnou diablicou“. Povedal jej, že prv, než si s ňou niečo začne, bude sa o jej sexuálnej histórii musieť poradiť so svojou najlepšou kamarátkou. Meagan raz jeden nádejný milenec povedal, že má šťastie, že s ním nespala na prvom rande. Lebo keby tak urobila, nikdy by si s ňou nezačal vzťah. Je to dvojitý meter? Pravdaže. Muži ho na nás, žiaľ, stále používajú.

Napriek tomu existujú babenky, čo nemajú so vzťahmi postavenými výlučne na sexe žiaden problém. Užite si to, na zdravie! Vysúložte sa do zbláznenia. Táto kapitola však nie je

o tom, čo robíte vy, ale o tom, čo robí ON. V akejkoľvek forme intímneho vzťahu, aj keď je nezáväzný, alebo takzvane „otvorený“, sa k vám chlap musí správať ako ľudskej bytosti, čo má svoju hodnotu a dôstojnosť. Ak vás jeho správanie akýmkoľvek spôsobom ponižuje a uráža, s najväčšou pravdepodobnosťou vás berie ako šľapku.

Mimochodom...

Pozor na hormón lásky

Mnohé ženy sú schopné nezáväzného sexu rovnako ako muži. Pokiaľ sú od začiatku jasne definované pravidlá, neutrpia žiadnu citovú ujmu. A potom sú ženy, čo si iba myslia, že sú schopné sexuálneho vzťahu bez citových väzieb. Skôr, či neskôr sa ocitnú v pozícii, keď sú schopné urobiť čokoľvek, len aby si milenca udržali. Dôvod, prečo sa ženy ľahšie citovo zainteresujú, je obyčajná chémia. Pri sexe obe pohlavia vylučujú hormón oxytocín – alebo hormón šťastia. U žien sa však účinok oxytocínu, ktorému sa hovorí aj hormón lásky, znásobuje účinkom ďalšieho hormónu – estrogénu, ktorý mužom chýba. U žien sa tak sexuálna rozkoš vyvinie do citov rýchlejšie a ľahšie, než u našich mužských partnerov. Medzi pohlaviami preto nedochádza k miere citového pripútania rovnomerne.

Table of Contents

Obálka

Titulná strana

Varovný signál

Pocta „žabe“

Ako s knihou narábať

1. ČASŤ

NEMYSLÍ TO S VAMI VÁŽNE

1. KAPITOLA

Nezáväzný vzťah

Nie ste jeho „plus jeden“.

Má vás rád ako kamarátku.

Flirtuje s inými ženami.

Stretávate sa, len keď sa to hodí jemu.

Na rovinu povie, že nehľadá seriózny vzťah.

Čo z toho vyplýva?

2. KAPITOLA

Správa sa k vám ako k šľapke

Ide rovno na vec.

Jeho vták má vždy prednosť...

Má pocit, že vaše telo je jeho hračka.

Nočný fantóm...

Ponáhľa sa domov...

Čo z toho vyplýva?

3. KAPITOLA

Tlačí vám do hlavy kaleráby

Má zoznam.

Má zvláštne zvyky, čo sa týka telefonovania.

Nie je časovo ﬂexibilný.

Je príliš dobrý, aby bol skutočný.

Nesnaží sa vás spoznať.

Rovno povie, že sa spolu iba pohráte.

Čo z toho vyplýva?

4. KAPITOLA

Všetci si myslia, že je gej.

Tvrdí, že je bisexuál.

Je posadnutý svojím kamošom.

Je posadnutý určitými časťami tela.

Všetci jeho kamaráti sú gejovia.

Čo z toho vyplýva?

1. časť: Rekapitulácia

Prípadová štúdia číslo 1:

2. ČASŤ

Mamičkin maznáčik

Nevie komunikovať

Nedokáže sa o seba postarať

Je to nemehlo

Je surový

4. ČASŤ

Nikdy si vás nevezme

Iba vás využíva

Podvádza vás

Je to panovačný debil

JE SKRÁTKA HROZNÝ

Má hrozný život

Má hroznú rodinu

Má hroznú povahu